Tashqi savdo va hududiy sanoatni rivojlantirishda tadbirkorlar birlashmalarining rolini yanada oshirish chora-tadbirlari toʻgʻrisida
(resolution, 2026-01-15)

Tarmoqlar va hududlarning sanoat va tashqi savdo imkoniyatlarini kengaytirish, sohada davlat aralashuvini kamaytirish orqali tadbirkorlar birlashmalarining rolini oshirish, eksport faoliyati bilan shugʻullanuvchi tadbirkorlik subyektlari uchun eksport va eksportoldi moliyalashtirish mexanizmlarini samarali va shaffof tashkil etish maqsadida: 1. Vazirlar Mahkamasi, Davlat aktivlarini boshqarish agentligi va Savdo-sanoat palatasining quyidagi takliflari maʼqullansin: Eksportni ragʻbatlantirish agentligi hamda Eksportni qoʻllab-quvvatlash jamgʻarmasi negizida Davlat aktivlarini boshqarish agentligi muassisligida “Savdoni rivojlantirish kompaniyasi” aksiyadorlik jamiyatini (keyingi oʻrinlarda — Kompaniya) tashkil etish va uning ustav kapitalidagi davlat ulushini boshqarish funksiyasini ishonchnoma asosida Savdo-sanoat palatasiga berish; tashqi iqtisodiy faoliyat ishtirokchilariga koʻmaklashish (eksportoldi va eksport bilan bogʻliq savdo operatsiyalarini moliyalashtirish bundan mustasno) uchun Davlat budjetidan ajratiladigan mablagʻlarni Investitsiyalar, sanoat va savdo vazirligida yuridik shaxs tashkil etmasdan ochiladigan Savdoga koʻmaklashish jamgʻarmasiga (keyingi oʻrinlarda — Jamgʻarma) yoʻnaltirish hamda Jamgʻarma mablagʻlarini boshqarish huquqini Kompaniyaga berish; “Oʻzbekekspertiza” AJ ustav kapitalidagi davlat ulushi va 1-ilovaga muvofiq davlat ishtirokidagi korxonalarga tegishli ulushlarni Davlat aktivlarini boshqarish agentligiga oʻtkazgan holda davlat ulushini boshqarish funksiyasini ishonchnoma asosida Savdo-sanoat palatasiga berish; maxsus iqtisodiy, kichik sanoat, yoshlar sanoat va tadbirkorlik zonalariga investorlarni jalb qilish, ularning ishtirokchilariga koʻmaklashishni Savdo-sanoat palatasining vazifalaridan biri sifatida belgilash. 2. Savdo-sanoat palatasining Kompaniyani va “Oʻzbekekspertiza” AJni xalqaro tajriba asosida transformatsiya qilish ishlarini davom ettirgan holda ularning faoliyatini quyidagilarga yoʻnaltirish haqidagi taklifiga rozilik berilsin: a) Kompaniya faoliyati boʻyicha: tashqi iqtisodiy faoliyat ishtirokchilarini davlat tomonidan moliyaviy qoʻllab-quvvatlash choralarining Tadbirkorlik subyektlarining barqarorlik reytingi asosida samaradorligi va natijadorligini oshirish, davlat mablagʻlarining yuqori qoʻshilgan qiymatli mahsulot eksport qiladigan hamda yangi bozorlarga chiqadigan korxonalarga yetkazilishini taʼminlash; tadbirkorlik subyektlarini transport logistikasi, sertifikatlash, standartlashtirish va sifat nazorati, soliq va bojxona maʼmuriyatchiligi hamda eksport faoliyati bilan bogʻliq boshqa masalalar boʻyicha axborot va maslahat bilan qoʻllab-quvvatlash; milliy brendlar va mahsulotlarni xorijda targʻib qilish boʻyicha “Made in Uzbekistan” dasturini amalga oshirish, shu jumladan milliy koʻrgazmalar, tarmoq va mintaqaviy koʻrgazmalar hamda tovarlar yarmarkalarini oʻtkazishda ishtirok etish hamda moliyalashtirish; b) “Oʻzbekekspertiza” AJ faoliyati boʻyicha: jamiyat tomonidan koʻrsatiladigan xizmatlarni va biznes jarayonlarni raqamlashtirish, moddiy-texnik bazasini yaxshilash, laboratoriyalar salohiyatini oshirib borish orqali ishlab chiqaruvchi va eksport qiluvchi korxonalarga konsultativ xizmatlarni kengaytirish; tadbirkorlik subyektlariga xorijiy davlatlarda mahsulotlarga qoʻyilgan majburiy va qoʻshimcha talablar boʻyicha maʼlumotlar taqdim etib borish; tadbirkorlik subyektlari uchun biznes-reja ishlab chiqish va ularga tayyor biznes loyihalarini taklif etish, biznesni yuritish va korporativ boshqaruvni yoʻlga qoʻyishda amaliy yordam beradigan loyiha ofislari faoliyatini yoʻlga qoʻyish. 3. Davlat aktivlarini boshqarish agentligi Investitsiyalar, sanoat va savdo vazirligi bilan birgalikda bir oy muddatda: Kompaniya boshlangʻich ustav kapitali Eksportni ragʻbatlantirish agentligi va Eksportni qoʻllab-quvvatlash jamgʻarmasi aktivlari balans qiymatida shakllantirilishini hamda davlat ulushini boshqarish funksiyasi ishonchnoma asosida keyinchalik shu muddatga uzaytirish sharti bilan uch yil muddatga; mazkur qarorga asosan “Oʻzbekekspertiza” AJ ustav kapitalidagi ulushlarning Davlat aktivlarini boshqarish agentligiga oʻtkazilishini hamda ulushni boshqarish funksiyasi ishonchnoma asosida keyinchalik shu muddatga uzaytirish sharti bilan uch yil muddatga Savdo-sanoat palatasiga berilishini taʼminlasin. 4. Tashqi iqtisodiy faoliyat ishtirokchilariga Kompaniya tomonidan taqdim etiladigan qoʻllab-quvvatlash choralari 2-ilovaga muvofiq tasdiqlansin. Bunda 2026-yil 1-yanvardan boshlab Yengil sanoatni qoʻllab-quvvatlash jamgʻarmasidan belgilangan tartibda toʻqimachilik, charm-poyabzal, ipakchilik va gilamchilik korxonalari uchun qoʻllab-quvvatlash choralari taqdim etiladigan yoʻnalishlarga Savdoga koʻmaklashish jamgʻarmasi hisobidan mablagʻlar taqdim etilmaydi. 5. Belgilansinki: mazkur qarorga 2-ilovaning 1-bandida nazarda tutilgan moliyaviy koʻmak Jamgʻarma hisobidan taqdim etiladi; Eksportni ragʻbatlantirish agentligi uchun 2024-yil Davlat budjeti parametrida ajratilishi nazarda tutilgan mablagʻlar Jamgʻarma orqali moliyalashtiriladi; 2024-yil 1 maydan boshlab Kompaniya tomonidan qoʻllab-quvvatlash choralari Tadbirkorlik subyektlarining barqarorlik reytingi asosida taqdim etiladi; Oʻzbekiston Respublikasining Jahon savdo tashkilotiga aʼzo boʻlish jarayonini jadallashtirish boʻyicha olib borilayotgan ishlar doirasida eksportni qoʻllab-quvvatlash maqsadida davlat tomonidan taqdim etilayotgan subsidiya va preferensiyalar Tariflar va savdo boʻyicha bosh bitimga (GATT) hamda Subsidiyalar va kompensatsiya choralari toʻgʻrisidagi bitimga (ASCM) muvofiqlashtiriladi. 6. Belgilab qoʻyilsinki: a) Kompaniya tomonidan tadbirkorlik subyektlarini qoʻllab-quvvatlash shartlari hamda Jamgʻarma mablagʻlaridan foydalanish tartibi Savdo-sanoat palatasi taklifiga asosan Investitsiyalarni jalb qilish, sanoatni rivojlantirish va savdoni tartibga solish masalalari boʻyicha Hukumat komissiyasi (keyingi oʻrinlarda — Hukumat komissiyasi) tomonidan belgilanadi; b) Kompaniyaga oʻz daromadlari hisobidan savdoni rivojlantirish choralarini koʻrishga ruxsat etiladi; v) Kompaniyaning Kuzatuv kengashiga: tadbirkorlik subyektlarining talab va ehtiyojlaridan kelib chiqib, ularni Kompaniya daromadlari hisobidan qoʻllab-quvvatlashga qaratilgan qoʻshimcha yordam instrumentlarini joriy etish; samaradorlik koʻrsatkichlari past boʻlgan hollarda moliyaviy yordamni toʻxtatish boʻyicha Hukumat komissiyasiga takliflar kiritib borish vakolati beriladi; g) Kompaniyaga Kuzatuv kengashi tasdiqlagan nizomga asosan malakali mutaxassislardan iborat tanlov komissiyasi tomonidan mustaqil ravishda: xalqaro yuridik, auditorlik, investitsiya maslahatchilari, konsalting kompaniyalari, malakali mahalliy va xorijiy ekspertlar hamda konsultantlarni jalb etish; axborotlashtirish qurilmalari va xizmatlari hamda dasturiy taʼminotlarni yetkazib beruvchi korxonalar bilan toʻgʻridan-toʻgʻri shartnomalar tuzish huquqi beriladi. 7. Savdo-sanoat palatasi Eksportni ragʻbatlantirish agentligi huzuridagi Toʻqimachilik sohasini qoʻllab-quvvatlash jamgʻarmasining boshqaruvini vaqtinchalik amalga oshirsin hamda bir oy muddatda uni samarali boshqarish boʻyicha takliflarni Vazirlar Mahkamasiga kiritsin. 8. Tadbirkorlik subyektlariga biznesni tashkil etish, yuritish va yanada rivojlantirishga koʻmaklashish, ularning mahsulotlarini xalqaro bozorlarga olib chiqish maqsadida Savdo-sanoat palatasining Qoraqalpogʻiston Respublikasi, viloyatlar va Toshkent shahrida quyidagi vazifalarni amalga oshiruvchi Tadbirkorlarni qoʻllab-quvvatlash loyiha ofislarini (keyingi oʻrinlarda — loyiha ofislari) tashkil etish toʻgʻrisidagi taklifi qoʻllab-quvvatlansin: tadbirkorlik subyektlari uchun biznes-reja ishlab chiqish va ularga tayyor biznes loyihalarini taklif etish, biznesni yuritish va korporativ boshqaruvni yoʻlga qoʻyishda amaliy yordam berish; tadbirkorlik faoliyatini amalga oshirish bilan bogʻliq zarur axborotlarni olish va amaliy masalalarni hal etishda ekspert, huquqiy va maslahat yordami koʻrsatish, tadbirkorlarning infratuzilma, xizmatlarni koʻrsatish (ishlab chiqarishni yoʻlga qoʻyish) va eksport qilishdagi muammolarini “yagona darcha” tamoyili asosida tegishli vazirlik va idoralar vakillarini jalb etgan holda tezkor hal etish; hududlarda elektron platformalarni yoʻlga qoʻyish orqali tadbirkorlik subyektlarining malakasini oshirish, moliyaviy-iqtisodiy va huquqiy maslahatlar berish; tadbirkorlik subyektlarining investitsiya va ishlab chiqarish jarayonlarini tashkil etish boʻyicha amaliy koʻnikmalarni oʻzlashtirishiga yordam berish; tadbirkorlik subyektlariga moliyaviy va tovar-xomashyo resurslari, muhandislik-kommunikatsiya tarmoqlari, texnologik mashinalar va qurilmalar, ishlab chiqarish obyektlari hamda yer maydonlaridan foydalanishda amaliy yordam koʻrsatish. Savdo-sanoat palatasiga loyiha ofislari faoliyatini yoʻlga qoʻyishga “Oʻzbekekspertiza” AJning moliyaviy va boshqa imkoniyatlarini safarbar etish vakolati berilsin. 9. Savdo-sanoat palatasining 3-ilovaga muvofiq uyushmalarning oʻz faoliyatini Savdo-sanoat palatasi bilan birgalikda olib borish tizimini joriy etish toʻgʻrisidagi taklifiga rozilik berilsin. Bunda, Savdo-sanoat palatasi raisiga uyushmalar faoliyatini tashkiliy-boshqaruv masalalari, investitsiya loyihalarini amalga oshirish, ishlab chiqarish, savdo va eksport hajmini kengaytirish yuzasidan yoʻnaltirib borish vakolati beriladi. 10. Vazirlar Mahkamasi (A. Aripov) oʻn kun muddatda uyushmalarni bir binoda joylashtirish, ularning boʻshagan davlat mulki boʻlgan bino va inshootlarini Davlat aktivlarini boshqarish agentligiga oʻtkazgan holda sotuvga chiqarish choralarini koʻrsin. 11. “Oʻztoʻqimachiliksanoat” uyushmasining barcha toʻqimachilik korxonalariga yuqori sifatli mahsulotlarni eksport qilishda “Uztextile” tovar belgisidan foydalanish huquqini berish toʻgʻrisidagi taklifi maʼqullansin. 12. Hisob palatasi Savdo-sanoat palatasi va Kompaniya faoliyatida har yili samaradorlik auditini oʻtkazgan holda, moliyaviy qoʻllab-quvvatlash choralarining samaradorligi va natijadorligi yuzasidan Oʻzbekiston Respublikasi Prezidenti Administratsiyasiga axborot berib borsin. 13. Savdo-sanoat palatasi: bir oy muddatda tarmoq va sanoat uyushmalari faoliyatini tanqidiy oʻrganish natijasi boʻyicha ularni transformatsiya qilish, jumladan uyushmalar vazifalarini kengaytirish, tadbirkorlik subyektlariga taqdim etilayotgan qoʻllab-quvvatlash choralari samaradorligini oshirish hamda ularning moddiy-texnik bazasini mustahkamlash boʻyicha takliflarni; 2025-yil 1-yanvarga qadar xorijiy konsultantlarni jalb qilgan holda Savdo-sanoat palatasini rivojlantirish strategiyasini; ikki oy muddatda Investitsiyalar, sanoat va savdo vazirligi, Davlat aktivlarini boshqarish agentligi, Adliya vazirligi hamda boshqa manfaatdor idoralar bilan birgalikda qonunchilik hujjatlariga mazkur qarordan kelib chiqadigan oʻzgartirish va qoʻshimchalar toʻgʻrisidagi takliflarni Vazirlar Mahkamasiga kiritsin. 14. Oʻzbekiston Respublikasi Prezidentining ayrim qarorlariga 4-ilovaga muvofiq oʻzgartirish va qoʻshimchalar kiritilsin. 15. Mazkur qarorning ijrosini nazorat qilish Oʻzbekiston Respublikasi Bosh vaziri A.N. Aripov va Oʻzbekiston Respublikasi Prezidenti maslahatchisi B.M. Mavlonov zimmasiga yuklansin. T/r Aksiyador Oʻtkazish mexanizmi nomi ulushi, foizda 1. Investitsiyalar, sanoat va savdo vazirligi 51 Bepul oʻtkaziladi 2. “Oʻzsanoateksport” AJ 13,1 “Oʻzsanoateksport” AJ ustav kapitalidagi Eksportni ragʻbatlantirish agentligiga tegishli ulush bepul berish hisobiga oʻtkaziladi 3. “Oʻzinterimpeks” AJ 10,8 “Oʻzinterimpeks” AJ ustav kapitalidagi davlat ulushi va “Oʻztreyd” AJ ulushi hamda “Oʻztreyd” AJ ustav kapitalidagi davlat ulushini kamaytirish hisobiga oʻtkaziladi 4. “Oʻzmarkazimpeks” AJ 6,4 “Oʻzmarkazimpeks” AJ ustav kapitalidagi davlat ulushi va “Oʻztreyd” AJ ulushi hamda “Oʻztreyd” AJ ustav kapitalidagi davlat ulushini kamaytirish hisobiga oʻtkaziladi 1. Moliyaviy koʻmak koʻrsatish boʻyicha: standartlashtirish va sertifikatlashning xalqaro tizimlarini joriy etish, shuningdek, xorijiy vakolatli organlarda milliy mahsulotlar va brendlarni (tovar belgilarini) roʻyxatdan oʻtkazishda eksport qiluvchi tashkilotlarga moliyaviy koʻmak koʻrsatish; eksport qiluvchilarga ular sugʻurta xizmatlaridan foydalanganda sugʻurta mukofotini qoplash uchun kompensatsiyalar taqdim etish; moliyaviy hisobotlarni xalqaro standartlar asosida yuritishni joriy qilish xarajatlarini qisman qoplab berish; mahalliy eksport qiluvchi tashkilotlarning savdo uylarini ochish va saqlash, ofis, savdo va ombor binolarini ijaraga olish, shu bilan birga, reklama kompaniyalarini tashkil qilish bilan bogʻliq chet eldagi xarajatlarining bir qismini qoplab berish; koʻrgazma stendlarini tashkil etishda va xalqaro koʻrgazmalar-yarmarkalarda ishtirok etishda, shuningdek, xorijiy mamlakatlarda boʻlib oʻtadigan oʻquv seminarlari, biznes-seminarlar, treninglar, savdo missiyalari va biznes-forumlarda ishtirok etish hamda mahalliy mahsulotlar, xizmatlar va brendlar (tovar belgilari) boʻyicha raqamli reklamani xorijiy Internet jahon tarmogʻi axborot resurslarida, shu jumladan, ijtimoiy tarmoqlar, savdo maydonchalari va mobil ilovalarda joylashtirishda, mahsulotlar namunalarini tanishtirish maqsadida xorijiy mamlakatlarga yuborishda moliyaviy yordam koʻrsatish; qishloq xoʻjaligi va sanoat korxonalariga xorijdan malakali dizaynerlar, texnologlar, marketologlar, sifat nazoratchilari va agronomlarni jalb qilish xarajatlarini qoplab berish; tadbirkorlik subyektlariga nufuzli xalqaro brendlarni jalb qilishga koʻmaklashish, shuningdek, ularning nufuzli xalqaro brendlar egalari bilan hamkorlikni yoʻlga qoʻyish, jumladan, xalqaro standartlarni joriy qilish, ekologik va muvofiqlik boʻyicha sertifikatlash, mutaxassislarni oʻqitish xarajatlarini qoplash uchun grantlar ajratish; eksport akseleratori (“tadbirkordan-eksportchigacha”) dasturi doirasida xorijiy konsalting kompaniyalarni jalb qilishda moliyaviy koʻmaklashish. 2. Tijorat banklariga eksportoldi va eksport bilan bogʻliq savdo operatsiyalarini moliyalashtirish uchun resurslar ajratish. 1. “Oʻztoʻqimachiliksanoat” uyushmasi 2. “Hunarmand” uyushmasi 3. “Oʻzbekipaksanoat” uyushmasi 4. “Oʻzcharmsanoat” uyushmasi 5. “Oʻzeltexsanoat” uyushmasi 6. “Oʻzyogʻmoysanoati” uyushmasi 7. “Oʻzsanoatqurilishmateriallari” uyushmasi 8. “Oʻzbekiston paxta-toʻqimachilik klasterlari” uyushmasi 9. “Oʻzbekzargarsanoati” uyushmasi 10. “Parrandasanoat” uyushmasi 11. “Oʻzbekbaliqsanoat” uyushmasi 12. “Gul yetishtiruvchilar” uyushmasi 13. “Oʻzbekiston asalarichilari” uyushmasi 1. Oʻzbekiston Respublikasi Prezidentining 2021-yil 13-iyuldagi “Eksport faoliyatini moliyaviy qoʻllab-quvvatlashni yanada kuchaytirish toʻgʻrisida”gi PQ-5184-son qarorining 1-bandi quyidagi mazmundagi ikkinchi xatboshi bilan toʻldirilsin: “Tiklanish va taraqqiyot jamgʻarmasi mazkur bandga asosan ajratilgan mablagʻlarni 2026-yil 1-yanvardan boshlab 2026-yil 1-iyulga qadar qaytarish sharti bilan “Savdoni rivojlantirish kompaniyasi” aksiyadorlik jamiyatiga qayta rasmiylashtirsin”. 2. Oʻzbekiston Respublikasi Prezidentining 2023-yil 15-dekabrdagi “Paxtachilikda urugʻchilik tizimini rivojlantirish hamda paxta hosildorligini oshirishning qoʻshimcha chora-tadbirlari toʻgʻrisida”gi PQ-391-son qarorining 11-bandida: a) birinchi xatboshining ikkinchi jumlasi quyidagi mazmundagi ikkinchi — beshinchi xatboshilar bilan almashtirilsin: “Bunda: “Paxtasanoat ilmiy markazi” AJga tegishli mol-mulklar (Toshkent shahri, Yakkasaroy tumani, Sh. Rustaveli koʻchasi, 8-uy manzilida joylashgan maʼmuriy binodan tashqari) qonunchilikda belgilangan tartibda mazkur institutga oʻtkaziladi; institut Toshkent viloyati, Qibray tumani, Universitet koʻchasi, 2-uy manziliga tekin foydalanish huquqi asosida joylashtiriladi; “Paxtasanoat ilmiy markazi” AJga tegishli Toshkent shahri, Yakkasaroy tumani, Sh. Rustaveli koʻchasi, 8-uy manzilida joylashgan maʼmuriy bino jamiyatning ustav kapitalidagi davlat ulushini mazkur binoning balans (qoldiq) qiymatiga kamaytirish hisobiga Davlat aktivlarini boshqarish agentligiga davlat mulki sifatida operativ boshqaruv huquqi asosida oʻtkaziladi”; b) ikkinchi xatboshi oltinchi xatboshi deb hisoblansin. 3. Oʻzbekiston Respublikasi Prezidentining 2023-yil 31-maydagi “Respublika ijro etuvchi hokimiyat organlari maʼmuriy binolaridan samarali foydalanish chora-tadbirlari toʻgʻrisida”gi F-26-son farmoyishida: a) 1-ilovaning 2-boʻlimida: 2-pozitsiya quyidagi tahrirda bayon etilsin: “ 2. Oʻzbekiston texnik jihatdan tartibga solish agentligi Toshkent shahar, Olmazor tumani, Forobiy koʻchasi, 333a-uy ”; 4-pozitsiyadagi “Eksportni ragʻbatlantirish agentligi” soʻzlari “Savdoni rivojlantirish kompaniyasi” AJ” soʻzlari bilan almashtirilsin; b) 2-ilovaning 9-pozitsiyasi chiqarib tashlansin; v) 3-ilovaning 3-pozitsiyasi chiqarib tashlansin.